钦定古今图书集成/理学汇编/经籍典/第086卷 > 宋胡一桂翼传举要 > 《卦爻变动有三》
## 钦定古今图书集成/理学汇编/经籍典/第086卷 > 宋胡一桂翼传举要 > 《卦爻变动有三》

易，卦爻变动大率有三：有变易之易，有交易之易。又
有一卦中六爻上下无常，刚柔相易之《易》。筮而得老
阳，重□则变而为少阴，拆╍得老阴，交╳则变而为
少阳，单—此变易之易也。《先天图》左一边本都是阳，
右一边本都是阴，左一边一画阴，自右一边一画阴，
来交易阳爻而成；右一边一画阳，自左一边一画阳，
往交易阴爻，而成其交也。乾坤各八卦，自相对而相
交；兑艮各八卦，自相对而相交。离与坎对，震与巽对，
相交亦然。其实非此往彼来，只是其象如此，此交《易》
之易也。又文王卦辞中，如《泰》卦☷☰“小往大来”，否卦
☰☷“大往小来”之类，孔子《彖传》中，如《随》卦☱☳“刚来
下柔”，又如蛊卦☶☴“刚上而柔下”之类，盖言一卦中
阴阳自相上下往来，又变成一卦，此所谓“上下无常，
刚柔相易”也。伏羲当初画卦，六十四卦一时俱定，此
卦固非自彼卦变来，彼卦亦非自此卦变去。圣人观
卦系辞，偶然见有此象，又从而取之，于以见《易》道之
变，无有终穷，而道理亦只在圣人口头说出便是也。
卦爻之变动，无出此三者矣。